Diari Oficial de la Generalitat Valenciana


Sumari del DOGV 7299, del 19-06-2014 (2014/5709)

ORDE 49/2014, de 18 de juny, de la Conselleria d'Educació, Cultura i Esport, per la qual s'aproven les bases reguladores i es convoquen les ajudes individuals per al servici de transport escolar per al curs 2014-2015.
-------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7299

Data del DOGV
:   19-06-2014

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2014/5709


Data del document
:   18-06-2014

Organisme emissor
:   Conselleria d'Educació, Cultura i Esport

Tipus de document
:   Ordre

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

ORDE 49/2014, de 18 de juny, de la Conselleria d'Educació, Cultura i Esport, per la qual s'aproven les bases reguladores i es convoquen les ajudes individuals per al servici de transport escolar per al curs 2014-2015. [2014/5709]  
D'acord amb l'article 27.6 de la Constitució Espanyola, l'ensenyança bàsica és obligatòria i gratuïta, per la qual cosa les administracions no sols han de proporcionar el servici públic educatiu als alumnes, sinó que també han de remoure els obstacles de qualsevol naturalesa que impedisquen o dificulten l'exercici del dret a l'educació.  
D'altra banda, i d'acord amb el que establixen els articles 81 i 82 de la Llei Orgànica 2/2006, d'Educació, les administracions educatives, en compliment del dret a l'educació, reconegut en l'article 27 de la Constitució Espanyola, tenen l'obligació de garantir a tots els alumnes un lloc escolar gratuït en el seu propi municipi, per la qual cosa, si excepcionalment això és impossible, en els nivells d'Educació Primària i Secundària Obligatòria els xiquets hauran de ser escolaritzats en un municipi pròxim al de la seua residència, presentant-los de manera gratuïta els servicis escolars de transport, menjador i, si és el cas, internat.  
  
Entre els beneficiaris del servici de transport escolar es troba tot l'alumnat que és beneficiari per mandat de la llei, així com aquells a qui se'ls reconeix la condició per extensió d'un servici que voluntàriament assumix la Generalitat.  
El servici de transport escolar es presta amb caràcter general a través de les rutes de transport contractades per l'Administració educativa; no obstant això, resulta necessari establir un procediment de convocatòria d'ajudes individuals per a l'alumnat amb dret al dit transport escolar que no pot fer ús de les rutes programades.  
L'article 7 del Decret 190/2012, de 21 de desembre, del Consell, pel qual s'aprova el Reglament Orgànic i Funcional de la Conselleria d'Educació, Cultura i Esport, preceptua que la Direcció General de Centres i Personal Docent és el centre directiu al qual corresponen, entre altres funcions, la planificació, ordenació i execució d'actuacions relatives a transport i menjadors escolars, servicis escolars, escoles-llar i altres de naturalesa anàloga.  
Per això, i en virtut de les facultats conferides per l'article 28.e de la Llei 5/1983, del Consell, i el Decret 9/2014, del president de la Generalitat, pel qual determina les conselleries en què s'organitza l'Administració de la Generalitat, i vista la proposta del director general de Centres i Personal Docent i de conformitat amb esta,  
  
  
ORDENE  
  
Article 1. Objecte  
1.1. Esta orde té com a objecte aprovar les bases reguladores i convocar ajudes individualitzades de transport escolar per al curs 2014-2015 destinades a finançar el transport escolar dels alumnes escolaritzats en nivells obligatoris d'ensenyança en centres públics dependents de la Generalitat.  
1.2. Les ajudes que es concedisquen tindran el caràcter de subvenció i es regiran per la Llei 38/2003, de 17 de novembre, General de Subvencions, i la normativa que la desplega.  
1.3. La concessió d'ajudes es realitzarà en règim de concurrència, i es prorratejarà entre els beneficiaris de la subvenció l'import global màxim destinat a estes.  
  
Article 2. Beneficiaris. Requisits  
2.1. Podran ser beneficiaris de les ajudes regulades en esta orde els alumnes d'Educació Primària, educació especial i Educació Secundària Obligatòria escolaritzats en centres públics dependents de la Generalitat que complisquen algun dels requisits següents i sempre que no puguen ser inclosos en cap de les rutes de transport col·lectiu autoritzades.  
  
a) Que el centre d'escolarització es trobe en un municipi diferent del de la seua residència per no haver en este oferta educativa.  
b) Alumnat escolaritzat en centres i aules específiques d'educació especial.  
c) Que el domicili habitual, degudament acreditat, es trobe a una distància, en línia recta, de 3 km o més del centre educatiu que li corresponga per a la seua escolarització. Amb caràcter excepcional i amb un informe previ motivat de la direcció territorial competent en matèria d'educació, es podran tindre en compte aquelles zones en què l'accés al centre docent siga dificultós a causa de l'orografia del terreny.  
2.2. El centre d'escolarització estarà determinat, segons corresponga, per alguna de les circumstàncies següents:  
a) El centre més pròxim en línia recta al seu domicili habitual dins de la seua localitat o àrea d'influència. En cas que els pares o tutors hagen triat un altre centre, es continuarà prenent com a referència el centre més pròxim al seu domicili.  
b) El centre d'adscripció del seu centre educatiu.  
c) La resolució d'escolarització del director territorial d'Educació corresponent.  
d) En Educació Secundària, el centre d'escolarització determinarà la condició de l'alumne com a beneficiari del transport escolar si el centre de Primària del qual procedix l'alumne era el que li corresponia segons les circumstàncies assenyalades en els apartats anteriors.  
e) L'alumnat escolaritzat en un centre educatiu de l'àrea d'influència del domicili laboral d'algun dels pares o tutors no tindrà la consideració de beneficiari d'estes ajudes.  
2.3. El compliment dels requisits establits serà comprovat d'ofici per part de la conselleria amb competències en matèria d'educació i per les direccions territorials corresponents. En els casos en què no siga possible, se sol·licitarà als interessats l'aportació de la documentació acreditativa pertinent.  
2.4. La distància que hi ha entre el domicili i el centre d'escolarització serà fixada, per part dels responsables dels centres educatius, a través de la ferramenta desenrotllada a este efecte per part de la conselleria competent en matèria d'educació.  
2.5. Les baixes de l'alumnat sol·licitant d'ajuda individual de transport que es produïsquen en el centre educatiu es comunicaran a la direcció territorial corresponent als efectes de modificació o revocació de l'ajuda concedida.  
2.6. Els beneficiaris d'estes ajudes no hauran d'estar incursos en cap de les prohibicions establides en l'article 13 de la Llei General de Subvencions.  
  
Article 3. Crèdit pressupostari  
3.1. El finançament de les ajudes es garantirà pressupostàriament amb càrrec a les corresponents línies de subvenció.  
3.2. El pressupost destinat a finançar esta convocatòria puja a 1.200.000 euros com a màxim, amb càrrec a la línia de subvenció T0827000, del capítol IV, programa 422.20, dels pressupostos generals de la Generalitat per a l'any 2014.  
3.3. Este import podrà ser incrementat com a conseqüència d'una generació, una ampliació o una incorporació de crèdit que no requerirà una nova convocatòria, de conformitat amb el que preveu l'article 58, apartat 2, lletra a, punt quart, del Reglament de la Llei General de Subvencions. Així mateix, el mencionat import podrà ser minorat quan, en el marc de les polítiques d'estabilitat pressupostària i sostenibilitat financera, s'adopten mesures de no-disponibilitat que afecten els crèdits de la línia de subvenció que el finança.  
  
Article 4. Sol·licituds. Forma i termini de presentació  
4.1. Els pares, mares o tutors hauran de sol·licitar la concessió de l'ajuda individualitzada de transport d'acord amb els terminis següents:  
  
- Educació Infantil i Primària: des de la publicació d'esta orde fins al 4 de juliol.  
- Educació Secundària Obligatòria: des de la publicació d'esta orde fins al 21 de juliol.  
- Extraordinàriament, per a les matrícules que es realitzen en el mes de setembre el termini de presentació de les sol·licituds serà des de l'1 fins al 5 de l'esmentat mes.  
4.2. La sol·licitud es formalitzarà segons el model inclòs en l'annex I d'esta convocatòria i es presentarà en el centre on es trobe matriculat l'alumne o alumna.  
4.3. El model serà únic per a les convocatòries d'ajudes per al menjador escolar i per al transport, i en aquell s'indicaran les diferents ajudes que se sol·liciten per a cada alumne.  
4.4. En el supòsit que alumnes que formen part de la mateixa unitat familiar estiguen escolaritzats en un únic centre, es presentarà una única sol·licitud. Si estan escolaritzats en centres diferents, es presentarà una sol·licitud per cada centre.  
4.5. Una vegada omplida i presentada la sol·licitud, les persones firmants autoritzen la Conselleria d'Educació, Cultura i Esport a la inclusió de les seues dades personals arreplegades al llarg del procediment en un fitxer informatitzat, en els termes i condicions que s'arrepleguen en la Llei Orgànica 15/1999, de 13 de desembre, de Protecció de Dades de Caràcter Personal, així com en el Reial Decret 1720/2007, de 21 de desembre, pel qual s'aprova el Reglament de desplegament de la mencionada llei orgànica, i, d'acord també amb el Decret 96/1998, de 6 de juliol (DOCV 3291, 22.07.1998), del Consell, pel qual es regulen l'organització de la funció informàtica, la utilització dels sistemes d'informació i el registre de fitxers informatitzats en l'àmbit de l'Administració de la Generalitat.  
4.6. Les secretaries dels centres educatius receptors de les sol·licituds, una vegada comprovat que les sol·licituds complixen els requisits, mecanitzaran les dades facilitades pels sol·licitants a través de l'aplicació ITACA. En el cas d'Infantil i Primària s'hauran de mecanitzar les dades fins al 15 de juliol de 2014, i, en Secundària, fins al 30 de juliol de 2014, i en el cas de matrícules formalitzades en el mes de setembre, fins al 10 de setembre de 2014.  
  
Article 5. Instrucció del procediment  
5.1. La competència per a la instrucció dels expedients correspondrà al director territorial amb competències en matèria d'educació de la província de la qual en depenguen els centres educatius.  
5.2. Una vegada rebuda la informació dels centres educatius, la direcció territorial corresponent comprovarà les dades declarades pels interessats i verificarà que reunixen els requisits exigits en la convocatòria i remetrà als centres educatius, fins al 10 d'octubre, un llistat provisional en el qual s'inclouran els alumnes que complixen els requisits establits en la convocatòria així com aquells que no els complixen. Estos llistats es publicaran en el tauler d'anuncis del centre educatiu corresponent. L'esmentada publicació servirà de requeriment als interessats perquè en el termini de 10 dies hàbils, comptats a partir de l'endemà de la publicació, puguen esmenar els defectes observats.  
  
  
Article 6. Comissió de valoració  
6.1. Per a l'estudi i valoració de les sol·licituds d'ajudes regulades per esta orde es constituirà una comissió formada pels membres següents:  
- Presidència: subdirector o subdirectora general de Centres Docents.  
- Vocals: cap de la Inspecció General d'Educació i cap del Servici de Centres públics i Servicis Complementaris.  
- Secretaria: un funcionari o funcionària adscrit al Servici de Centres Públics i Servicis Complementaris.  
6.2. La comissió avaluadora efectuarà la valoració dels expedients presentats i farà la proposta corresponent tenint en compte les bases de la convocatòria, i utilitzarà com a criteri per a la concessió el compliment dels requisits exigits en la convocatòria i el que disposa l'article 8.  
  
6.3. En cas d'absència, vacant o malaltia d'algun dels membres de la comissió, estos seran substituïts per un funcionari nomenat pel director general de Centres i Personal Docent.  
6.4. El funcionament d'este òrgan s'ajustarà al que disposen les normes contingudes a este efecte en el capítol II de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
  
Article 7. Resolució de procediment  
7.1. Es delega en el director general de Centres i Personal Docent la competència per a resoldre esta convocatòria.  
7.2. Finalitzat el termini d'esmenes i reclamacions, cada direcció territorial formularà, a la vista de l'informe de la comissió avaluadora, la proposta de resolució, que remetrà a la Direcció General de Centres i Personal Docent.  
7.3. El director general de Centres i Personal Docent, a la vista de la proposta formulada pels directors territorials, resoldrà la concessió o denegació de les ajudes, així com els sol·licitants a qui siga procedent considerar que han desistit de la seua sol·licitud o en els quals concórreguen altres causes de finalització del procediment.  
7.4. El termini màxim per a resoldre i publicar les resolucions serà el 10 de desembre de 2014. L'efecte que produirà el silenci administratiu, si transcorre el termini sense que es dicte i es publique la resolució corresponent, serà desestimatòria de la sol·licitud d'ajuda, d'acord amb l'article 25.5 de la Llei 38/2003, de 17 de novembre, General de Subvencions, sense perjuí de l'obligació legal de l'Administració de resoldre, de conformitat amb l'article 42 de la Llei 30/1992, de 26 de novembre.  
7.5. Les resolucions es publicaran en el tauler d'anuncis de cada centre educatiu i en el de les corresponents direccions territorials; esta publicació produirà efectes de notificació als interessats d'acord amb el que establix l'article 59.6 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
7.6. Les resolucions que resolguen este procediment posaran fi a la via administrativa, i es podrà recórrer potestativament contra estes en reposició davant de la consellera d'Educació, Cultura i Esport en el termini d'un mes des que siguen publicades, o podran ser impugnades per mitjà de la interposició de recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos a comptar de l'endemà de la data en què siguen publicades.  
  
Article 8. Quantia de les ajudes  
8.1. La determinació de la quantia de les ajudes individualitzades estarà en relació amb la distància en quilòmetres entre el centre receptor i el domicili habitual de l'alumne o alumna, calculada en línia recta o pel trajecte més curt en cas de zones amb especials dificultats orogràfiques.  
8.2. La quantia màxima de les ajudes, amb caràcter general, per al curs acadèmic 2014-2015, queda establida de la manera següent:  
  
Distància Import màxim per curs  
Menys de 6 km 261,55 -  
Més de 6 i fins a 10 km 357,45 -  
Més de 10 i fins a 15 km 459,23 -  
Més de 15 i fins a 20 km 561,82 -  
Més de 20 km 613,13 -  
  
8.3. En cas d'alumnes d'educació especial, la quantia màxima de les ajudes queda establida de la manera següent:  
  
Distància Import màxim per curs  
Menys de 6 km 523,10 -  
Més de 6 i fins a 10 km 714,90 -  
Més de 10 i fins a 15 km 918,46 -  
Més de 15 i fins a 20 km 1.123,64 -  
Més de 20 km 1.226,26 -  
  
  
Article 9. Abonament i justificació de les ajudes  
9.1. L'abonament de les ajudes es realitzarà en un únic pagament amb caràcter previ a la justificació. El pagament es realitzarà als beneficiaris a través dels centres educatius.  
9.2. La direcció territorial corresponent remetrà a cada centre educatiu la resolució en què s'inclourà la llista de beneficiaris de les ajudes individuals de transport amb indicació de la quantia per beneficiari.  
  
9.3. L'ingrés dels imports corresponents s'abonarà en el compte de cada centre docent, els quals hauran d'entregar els fons als beneficiaris de les ajudes.  
9.4. En el moment en què el centre educatiu reba la transferència de l'import de les ajudes individuals de transport, haurà d'efectuar l'abonament als beneficiaris. En este moment, el pare, la mare o el tutor haurà d'anotar en la llista de beneficiaris remesa per la direcció territorial el seu número de DNI i firmar en senyal de conformitat, com a justificació de la seua percepció.  
9.5. La llista de l'alumnat beneficiari de les ajudes individuals de transport escolar amb les firmes dels perceptors serà enviada a la direcció territorial corresponent, junt amb un certificat del secretari del centre que acredite que les ajudes han sigut lliurades als beneficiaris, i una còpia s'arxivarà en la secretaria del centre educatiu, per a la seua constància.  
9.6. Als efectes de justificació de les ajudes, les secretaries dels centres, una vegada conclòs el període lectiu del curs escolar, comprovaran que els alumnes han complit la finalitat per a la qual se'ls concedix l'ajuda. A este efecte, es considerarà que no han complit esta finalitat els alumnes per als quals els dies de no-assistència a classe suposen més del 20 % del total de dies lectius del curs escolar.  
9.7. Les secretaries dels centres remetran, en el termini de 15 dies des de la finalització del període lectiu, a la direcció territorial corresponent, un certificat on conste la relació d'alumnes que han complit la finalitat per a la qual se'ls concedix l'ajuda i aquells que no la complixen, a fi que s'instruïsca el procediment de reintegrament corresponent.  
  
  
Article 10. Procediment de reintegrament  
10.1. En els casos en què concórrega alguna causa de reintegrament de les previstes en la Llei 38/2003, de 17 de novembre, General de Subvencions, es procedirà al reintegrament de la quantitat percebuda i a l'exigència de l'interés de demora corresponent des del moment del pagament de l'ajuda fins a la data en què s'acorde la procedència del reintegrament, d'acord amb l'article 37 de la Llei General de Subvencions.  
10.2. Tota alteració de les condicions que s'han tingut en compte per a la concessió de les ajudes individualitzades per al transport escolar, incloent-hi la falta d'assistència amb regularitat a les classes, haurà de ser comunicada a la direcció territorial corresponent i podrà donar lloc a la modificació o revocació de la resolució de concessió.  
10.3. El procediment de reintegrament de la quantitat indegudament percebuda el resoldrà la Direcció General de Centres i Personal Docent. L'inici del procediment es notificarà a l'interessat, indicant-li l'import que ha de ser tornat a la Generalitat, l'obligació que ha resultat incomplida i la motivació que en justifica el reintegrament. Este procediment garantirà l'audiència a la persona interessada abans de l'elaboració de la resolució definitiva, que també serà notificada a la persona interessada.  
  
  
Article 11. Control de l'aplicació de les ajudes  
La conselleria amb competències en matèria d'educació, la intervenció general de la conselleria amb competències en matèria d'hisenda, la Sindicatura de Comptes de la Comunitat Valenciana, així com el Tribunal de Comptes, podran realitzar, per mitjà dels procediments legals pertinents, les comprovacions oportunes respecte a la destinació i aplicació de les subvencions, per a la qual cosa tant els beneficiaris com els centres educatius queden obligats a facilitar-los tota la informació que els siga requerida.  
  
Article 12. Compliment del Decret 147/2007, de 7 de setembre (article 3.4)  
Les ajudes convocades en esta orde no estan subjectes a la política de la competència de la Unió Europea i, en conseqüència, no requerixen notificació a la Comissió Europea, per tractar-se d'una convocatòria dirigida a l'alumnat escolaritzat en centres educatius, per la qual cosa no és aplicable l'article 107, apartat 1, del Tractat de Funcionament de la Unió Europea (TFUE), en la mesura que no afecta els intercanvis comercials entre els estats membres.  
  
  
DISPOSICIÓ ADDICIONAL  
  
Única  
Contra esta orde, que posa fi al procediment administratiu, podrà interposar-se un recurs potestatiu de reposició davant de la consellera d'Educació, Cultura i Esport en el termini d'un mes des que siga publicada en el Diari Oficial de la Comunitat Valenciana, o podrà ser impugnada per mitjà de la interposició de recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos a comptar de l'endemà de la data en què siga publicada en el Diari Oficial de la Comunitat Valenciana, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
  
DISPOSICIÓ FINAL  
  
Única. Entrada en vigor  
Esta orde entrarà en vigor l'endemà de ser publicada en el Diari Oficial de la Comunitat Valenciana.  
  
València, 18 de juny de 2014  
  
La consellera d'Educació, Cultura i Esport,  
MARÍA JOSÉ CATALÁ VERDET